પ્રજાકીય પ્રશ્નો અને કામોનો ઝડપી નિકાલ કરો: કલેક્ટર
મંગળવાર, ડિસેમ્બર 18 2018, 19:10 Hrs(IST)
નવગુજરાત સમય | Publish Date: Nov 20 2018 3:05PM
- વેરાની વસૂલાત ઝડપી બનાવી રિપોર્ટ રજૂ કરાશે
- આણંદ ખાતે કલેક્ટર દિલીપ રાણાના અધ્યક્ષ સ્થાને જિલ્લા સંકલન સમિતિની બેઠક યોજાઇ હતી. આ બેઠકમાં જિલ્લાના ધારાસભ્યો દ્ધારા વિવિધ વિભાગોને લગતા પ્રશ્નો રજૂ કરાયા હતા. જેનો હકારાત્મવક ઉકેલ લવાતા ધારાસભ્યોએ સંતોષ વ્યક્ત કર્યો હતો.
કલેક્ટર દિલીપ રાણાએ બેઠકમાં પડતર અરજીઓ, નાગરિક અધિકાર પત્ર, પેન્શન કેસો, બાકી તુમારો સહિત વિવિધ વિભાગોની કચેરીઓમાં બાકી રહેવા પામેલી અરજીઓની સમીક્ષા કરી પ્રજાકિય પ્રશ્નો, કામોનો ઝડપી નિકાલ થાય તેમજ કોઇપણ અરજીઓ પડતર ન રહે અને તેનો સમયસર નિકાલ થાય તેવી કામગીરી કરવા સંબંધિત અધિકારીઓને તાકીદ કરી હતી.
કલેક્ટરે મંત્રી, સંસદસભ્યો અને ધારાસભ્યો તરફથી રજૂ કરવામાં આવતાં પ્રશ્નો અને રજૂઆતો પડતર રહેવા ન પામે અને ત્વરિત સમયમર્યાદામાં નિકાલ તેની ખાસ કાળજી રાખવા સંબંધિત અધિકારીઓને સૂચવ્યું હતું.
કલેકટરે જિલ્લામાં બાકી વેરાની વસુલાતની કાર્યવાહી ઝડપી હાથ કરવાની સૂચના આપી તેની વિગતો મોકલી આપવા પણ સંબંધિતોને જણાવ્યું હતું. કેન્દ્ર સરકારની વિવિધ યોજનાઓની જિલ્લામાં થઇ રહેલી કામગીરીની પણ સમીક્ષા કરી હતી. આ ઉપરાંત દિવ્યાંગજનોને સ્માર્ટ કાર્ડ મળી રહે તે માટે ખાસ ઝૂંબેશ હાથ ધરવા સુચવ્યું હતું. બેઠકમાં જિ.પંચાયત પ્રમુખ નટવરસિંહ મહીડા, આંકલાવના ધારાસભ્ય રાજેન્દ્રસિંહ પરમાર અને આણંદના ધારાસભ્ય કાંતિભાઇ સોઢાપરમાર, જિલ્લાસ વિકાસ અધિકારી અમિતપ્રકાશ યાદવ, જિલ્લા પોલિસ અધિક્ષક મકરંદ ચૌહાણ, નિવાસી અધિક કલેક્ટર પી. સી. ઠાકોર સહિત અમલીકરણ અધિકારીઓ ઉપસ્થિત રહ્યા હતા.
આણંદમાં ઇદ-એ-મિલાદની જૂલુસ નિમિત્તે શાંતિ સમિતિની બેઠક
આણંદમાં બુધવારે નીકળનાર ઇદે મિલાદના જૂલુસ શાંતિપૂર્ણ માહોલમાં સંપન્ન થાય તે માટે આણંદ ટાઉન પોલીસ મથકે પીઆઇ એન.કે.ચૌહાણ, પાલિકાપ્રમુખ કાંતિભાઈ ચાવડા, પૂર્વ પ્રમુખ ભયલુભાઇ તથા ઇદે મિલાદ સમિતિના સભ્યોની ઉપસ્થિતિમાં શાંતિ સમિતિની બેઠક મળી હતી. આ પ્રસંગે ઇદ મિલાદ સેન્ટ્રલ કમિટીના પ્રમુખ હાજી મુસ્તુફામિયાં ઠાકોરે જૂલુસ અને રૂટ અંગે માહિતી આપી હતી. આ જુલુસમાં સૌનો સહકાર મળી રહેશે તેવી આશા વ્યક્ત કરી હતી. તસવીર: ઇકબાલ સૈયદ